La Nouvelle-Orleans (Niej-Orleans in t Fraansk) wör sticht op 7 Mei 1718 duur t Fraanske Mississippibedrief. t Wör eneumd noar Philippe II, Groaf van Orleans, den at toertieds regeant was oawer Fraankriek en den at zinn naamn te daankn har an n Fraanskn stad Orleans. De Fraanske kolonie wör oawer enömn duur de Spanjaardn in t Verdrag van Paries (1763) en bleef oonder Spaans behear töt an 1801, toew at t wier oonder Fraansk beweend köm. t Meeste van de bouwkeunst van de Vieux Carré (t Fraanske Kwarteer) keump oet de Spaanse tied. Napoleon verkochn n heeln stoat Louisiana in 1803 an de Verenigde Staatn en dit steet nog aait bekeand as de Anskaf van Louisiana. De stad gröaidn vlot duur toostroom van Amerikaann, Fraanskn en Fraanske kreooln. Boetn de stad warn grote suker- en katoenveeldn, dee at duur slaawn bewoarkt wördn.